BG
12.12.2022 г.
Официален вестник на Европейския съюз
C 472/17
Решение на Съда (осми състав) от 27 октомври 2022 г. (преюдициално запитване от Landgericht Köln — Германия) — ADPA European Independent Automotive Data Publishers, Gesamtverband Autoteile-Handel e.V./Automobiles PEUGEOT SA, PSA Automobiles SA (Дело C-390/21) (1) (Преюдициално запитване — Пазар на услуги, свързани с информацията за ремонта и техническото обслужване на моторното превозно средство — Регламент (ЕС) 2018/858 — Член 61 — Задължение на производителите на превозни средства да предоставят информация за ремонта и техническото обслужване на моторните превозни средства — Обхват — Право на достъп до тази информация — Независими оператори — Издатели на техническа информация — Член 63 — Пропорционални и разумни такси за достъп) (2022/C 472/19) Език на производството: немски Запитваща юрисдикция Landgericht Köln Страни в главното производство Ищци: ADPA European Independent Automotive Data Publishers, Gesamtverband Autoteile-Handel e.V.
Ответници: Automobiles PEUGEOT SA, PSA Automobiles SA Диспозитив 1) Членове 61 и 63 от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) No 715/2007 и (ЕО) No 595/2009 и за отмяна на Директива 2007/46/ЕО, във връзка с член 86, параграф 1, точка 4 и параграф 2, както и във връзка с точка 1 от приложение XI към този регламент, трябва да се тълкуват в смисъл, че: са приложими към моделите превозни средства, които са получили одобряване на типа при действието на Регламент (ЕО) No 715/2007 на Европейския парламент и на Съвета от 20 юни 2007 година за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства.
2) Член 61, параграф 1 от Регламент 2018/858 трябва да се тълкува в смисъл, че: задължението, което той налага на производителите на превозни средства да предоставят неограничен, стандартизиран и недискриминационен достъп до информацията за ремонта и техническото обслужване на моторните превозни средства, определена в член 3, точка 48 от този регламент, включва задължението да се позволи на издателите на техническа информация да обработват и използват тази информация за целите на изпълнението на задачата, свързана с техните стопански функции по веригата на доставки на пазара на резервни части, без за тях да се прилагат условия, различни от предвидените в посочения регламент.
3) Член 63 от Регламент 2018/858, във връзка със съображение 52 от този регламент и принципа на равно третиране, трябва да се тълкува в смисъл, че: посоченото в този член понятие „разумни и пропорционални такси“, от една страна, задължава производителите на превозни средства да вземат предвид стопанската дейност, в рамките на която информацията за ремонта и техническото обслужване на превозното средство се използва от различните независими оператори, и от друга страна, им позволява да начисляват такси, които надхвърлят обикновените разходи, направени с оглед на достъпа до тази информация, който този регламент им налага да предоставят на тези оператори, при условие обаче че тези такси не действат възпиращо на последните.
(1)
ОВ C 368, 13.9.2021 г.